SNNP บวก 7% โบรกฯอัพเป้า 20 บ. ชี้งบ Q4 ออลไทม์ไฮ ลุ้นกำไรปี 65 แตะ 501 ลบ.
SNNP บวก 7% โบรกฯอัพเป้า 20 บ. ชี้กำไร Q4 “ออลไทม์ไฮ” แตะ 116 ลบ. โต 215% ลุ้นกำไรปี 65 พุ่ง 501 ลบ. จากการปรับรายได้ทั้งใน-ต่างประเทศ และอัตรากำไรขั้นต้นเพิ่ม ยังคงแนะนำ “ซื้อ”
21 ม.ค. 2565

ผู้สื่อข่าวรายงานว่า วันนี้ (21 ม.ค. 2565) ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ณ เวลา 11:04 น. อยู่ที่ระดับ 16.70 บาท บวกไป 1.10 บาท หรือขึ้นไป 7.05% โดยทำจุดสูงสุดที่ระดับ 17.30 บาท และทำจุดต่ำสุดที่ระดับ 15.70 บาท ด้วยมูลค่าการซื้อขาย 279.98 ล้านบาท

บล.เคทีบีเอสที ยังคงแนะนำ “ซื้อ” SNNP ปรับราคาเป้าหมายเป็น 20.00 บาท โดยมีมุมมองเป็นบวกมากขึ้นจากประเด็นสำคัญดังนี้ (1) กำไรไตรมาส 4/2564 เติบโตโดดเด่น จากการเปิดเมืองทั้งในและต่างประเทศ โดยประเมิน กำไรปกติไตรมาส 4 ปี 2564 ที่ 116 ล้านบาท เพิ่มขึ้น 215% จากงวดเดียวกันของปีก่อน และเพิ่มขึ้น 88% จากไตรมาสก่อน (2) ตั้งเป้ารายได้รวมปี 2565 ขยายตัวเพิ่มขึ้น 15% จากงวดเดียวกันของปีก่อน (เทียบปี 2564 ที่ทรงตัวจากงวดเดียวกันของปีก่อน) และ GPM ไม่ต่ำกว่า 27% (เทียบปี 2564 ที่ 25.8%) โดยยังไม่รวมสินค้ากลุ่มกัญชง-กัญชา และสินค้านวัตกรรมกลุ่มอาหารและเครื่องดื่ม,
อีกทั้ง (3) มีแผนออกสินค้าผสมกัญชง-กัญชา 3 ชนิดในไตรมาส 1/2565 ต้นไตรมาส 2/2565  เป็นไปตามแผน, (4) โรงงานใหม่ เวียดนามเพิ่มกำลังการผลิตรวมเพิ่มขึ้น 20% เริ่ม COD ตั้งแต่ ก.ค. 2565 ตามแผนที่วางไว้ และ (5) มีแผนจัดตั้งบริษัทย่อยเพื่อผลิตและจัดจำหน่ายสินค้านวัตกรรม ซึ่งเป็นสินค้า high margin คาดเห็นความชัดเจนใน ก.พ. 2565 จึงมองว่าสินค้ากลุ่มนี้น่าสนใจ คาดช่วยหนุนราย SNNP ขยายตัวในระยะยาว และอยู่ระหว่างรอความชัดเจนของผลิตภัณฑ์
ทั้งนี้ปรับประมาณการกำไรปกติปี 2565/2566 เพิ่มขึ้น 7% และ 6% โดยประเมินกำไรปกติปี 2565 ที่ 501 ล้านบาท (เพิ่มขึ้น 65% จากงวดเดียวกันของปีก่อน) และปี 2566 ที่ 651 ล้านบาท (เพิ่มขึ้น 30% จากงวดเดียวกันของปีก่อน) ปรับกำไรเพิ่มขึ้นจากการปรับรายได้ทั้งใน-ต่างประเทศ และ GPM เพิ่มขึ้นจาก outlook ที่ดีกว่าคาด